550 बकायादारों के बिजली कनेक्शन काटे, 25 लाख रुपए की वसूली की
ग्रामीण क्षेत्रों में नए साल से चलेगी मुहिम
भास्कर संवाददाता | नागदा
बिजली विभाग ने बकायादार उपभाेक्ताओं पर सख्ती से मुहिम चलाकर कनेक्शन काटना शुरू कर दिया है। सप्ताहभर में बिजली विभाग ने करीब 550 बकायादार उपभोक्ताओं के कनेक्शन भी काट दिए हैं। अधिकारियों के मुताबिक बकायादार के कनेक्शन काटने की मुहिम लगातार चलेगी। इसलिए बकायादार बकाया राशि जमा कर असुविधा से बच सकते हैं।
शहर में बिजली विभाग के करीब 20 हजार उपभोक्ता हैं, जिसमें से 1500 उपभोक्ताओं पर सवा करोड़ रुपए की राशि बकाया है। इससे बिजली विभाग को राजस्व की हानि हो रही है। इसे लेकर बिजली विभाग द्वारा सप्ताहभर से बकायादारों से वसूली की मुहिम शुरू की गई है। बिजली विभाग द्वारा बनाई गई 5 टीम अलग-अलग क्षेत्रों में जाकर बिजली बिल की वसूली के साथ कनेक्शन काट रही है। ताकि बकायादार कनेक्शन कटने के बाद किश्त के माध्यम से भी राशि जमा करें। सप्ताह भर में टीम ने करीब 550 कनेक्शन काटकर 25 लाख रुपए की वसूली की है। शेष उपभोक्ताओं से भी वसूली के लिए मुहिम लगातार चलेगी।
1 जनवरी से शुरू होगी ग्रामीण क्षेत्रों में मुहिम- बिजली विभाग द्वारा शहर के साथ ही 1 जनवरी से ग्रामीण क्षेत्रों में भी वसूली अभियान चलाया जाएगा। इसमें 15 टीम अलग-अलग क्षेत्र में घरेलू बकायादार उपभोक्ता से बिजली बिल की वसूली करेगी। ग्रामीण क्षेत्र में बड़े बकायादारों पर पहले कार्रवाई की जाएगी, उसके बाद छोटे बकायादारों पर।
1 हजार से अधिक का बकाया तो कटेगा कनेक्शन
बिजली विभाग द्वारा सबसे पहले अधिक बकायादारों के कनेक्शन काटे जा रहे हैं, जो लंबे समय से बिजली बिल जमा नहीं कर रहे हैं। साथ ही बिजली विभाग 1 हजार से अधिक बकाया वाले उपभोक्ताओं के भी कनेक्शन काट रहा है, ताकि उपभोक्ता बिजली बिल जमा कर दें और उस पर आगामी बिल का भार न पड़े।
शहर में 550 उपभोक्ताओं के कनेक्शन काटकर 25 लाख रुपए की वसूली की गई है। मुहिम लगातार चलेगी। ग्रामीण क्षेत्र में 1 जनवरी के बाद मुहिम शुरू की जाएगी। उपभोक्ता नियत समय पर बिजली बिल जमा कर दें, जिससे वह कनेक्शन कटने के बाद लगने वाला शुल्क से भी बच सकता है। के.के. रायपुरिया, डीई, विद्युत वितरण कंपनी नागदा
hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva